बिहार के वैशाली जिला के पातेपुर प्रखंड के सुक्की गांव में शुक्रवार के देर रात संदिग्ध नक्सली धावा बोल के उप प्रमुख अउर उनका बेटा के हत्या कऽ दिहलन. पुलिस के मोताबिक पातेपुर प्रखंड के उप प्रमुख उमेशचंद्र सिंह के घरे 20-25 गो के संख्या में आइल हथियारबंद नक्सली धावा बोल दिहले अउर अंधाधुंध गोलीबारी कइले. एकरा बाद ऊ घर से उमेशचंद्र सिंह अउर उनका बेटा कुणाल के खींच ले गइले. घर के बाहर निकलते कुणाल के हत्या कऽ दिहलन अउर घर से कुछे दूरी पऽ उप प्रमुख के भी गोली मार के मुआ दीहले. एकरा से पहिले नक्सली उनका घर के बाहरी हिस्सा के विस्फोट कऽ के क्षतिग्रस्त कऽ दीहले. पुलिस के एक वरिष्ठ अधिकारी शनिवार के बतवलन कि पुलिस घटनास्थल पऽ पहुंच गइल बा अउर मामला के जांच शुरू कऽ दीहले बा. सूत्रन के मोताबिक उमेश पहिले से नक्सलियन के हिट लिस्ट में रहलन.
bho_Deva